Ma ry per ongeluk haar baba doodErika Terblanché. Foto: Facebook ŉ Ma van Riebeeckstad naby Welkom het Donderdag haar 14 maandeoue baba, Erika Tereblanché, per ongeluk doodgery. Lt. Puleng Motsoeneing, ŉ woordvoerder van die Vrystaat-polisie, het Vrydag aan Maroela Media gesê die ma van die kind, Marelize Tereblanché, was omstreeks 07:00 op pad werk toe, toe die ongeluk gebeur het. “Die ma het na haar BMW-voertuig gestap en was nie bewus dat haar dogtertjie agter haar aangeloop het nie,” het Motsoeneing gesê. Marelize was glo onder die indruk dat die kind saam met haar man, George, huishulp en ouer boetjie en sussie in die huis is. “Die ma het haar kant- en truspieëltjies nagegaan, niks gesien nie en toe agteruit begin ry. Sy het gevoel sy tref iets en het dadelik gestop om ondersoek in te stel, waarna sy dié gru-ontdekking gemaak het,” het Motsoeneing bygevoeg. Paramedici van ER24 was op die toneel, maar kon niks doen om Erika se lewe te red nie. Marelize is vir skok behandel en moes daarvoor gehospitaliseer word. Motsoeneing sê hoewel die polisie weet dit was ‘n ongeluk, is ‘n saak van strafbare manslag oopgemaak.